Frederikshavn Boligforening, som sidste år var i vælten i en sag om påstået stemmefusk , skal have ny direktør igen. Det skriver Kanal Frederikshavn . Det er kun et år siden, Frederikshavn Boligforening fik ny direktør, da regnskabschef Claus Thomsen afløste Kim Madsen som direktør. Nu skal boligforeningen igen på direktørjagt. Frederikshavn Boligforening skriver nemlig på Facebook, at Claus Thomsen har valgt at stoppe som direktør. - Efter længere tids grundige overvejelser har Claus Thomsen besluttet, at han ønsker at træde tilbage fra posten som direktør for Frederikshavn Boligforening. Claus er kommet frem til, at han hellere vil udnytte sine kompetencer og fokusere på opgaver inden for sit oprindelige fagområde - økonomien, lyder det i Facebook-opslaget, der er underskrevet af Fie Mølholt, som er formand for bestyrelsen. Frederikshavn Boligforening skriver videre, at de har været meget tilfredse med Claus Thomsens ledelse af Frederikshavn Boligforening. Claus Thomsen fortsætter som direktør, indtil en ny er fundet.

Referat:
Direktøren ønsker at stoppe efter et år på posten.